**HRVATSKI SABOR**

**Natalija Martinčević, saborska zastupnica Narodne stranke - REFORMISTI**

Zagreb, 05. 05. 2015.

 **PREDSJEDNIKU HRVATSKOG SABORA**

**Predmet: Prijedlog zaključka kojim se obvezuje Vladu Republike Hrvatske da poduzme hitne mjere zbrinjavanja 130 000 tona smeća u gradu Varaždinu**

Temeljem članka 165. Poslovnika Hrvatskog sabora predlažem da Hrvatski sabor donese ovaj zaključak:

**Z A K L J U Č A K**

**kojim se od Vlade Republike Hrvatske traži da poduzme hitne mjere zbrinjavanja 130 000 tona smeća kao najvećeg ekološkog, zdravstvenog i financijskog problema grada Varaždina, Varaždinske županije, ali i cijele regije, što podrazumijeva osiguranje dostatnih financijskih sredstava iz državnog proračuna.**

**O B R A Z L O Ž E N J E**

Grad Varaždin nije riješio problem zbrinjavanja smeća koje se već više od 10 godina skuplja na ulazu u grad Varaždin, a niti se rješenje problema nazire.

Fond za zaštitu okoliša i energetsku učinkovitost nije osigurao sredstva za sufinanciranje rješenja zbrinjavanja smeća koje je predložio gradonačelnik Varaždina Goran Habuš.

Ministarstvo zaštite okoliša i prirode još je u 11. mjesecu 2013. preuzelo odgovornost za zbrinjavanje bala smeća, raspisalo natječaj koji je, međutim, poništila komisija za kontrolu javne nabave.

Kako je Ministarstvo zaštite okoliša i prirode nakon toga pokrenulo upravni spor čije je trajanje krajnje neizvjesno, a praksa nam govori da se radi o 2 ili 3 godine, potpuno je neprihvatljivo da se rješenje ovog problema odgađa na tako dugo razdoblje.

Nedvojbeno je da grad Varaždin nema rješenje, a obzirom na pokrenuti upravni postupak, očito je da ni Ministarstvo zaštite okoliša i prirode nema rješenje, zbog čega Fond za zaštitu okoliša i energetsku učinkovitost ne može sufinancirati zbrinjavanje smeća. Tražim u interesu zaštite zdravlja građana grada Varaždina i Varaždinske županije da Vlada Republike Hrvatske preuzme odgovornost i da u državnom proračunu hitno osigura sredstva kako bi se u najkraćem mogućem roku navedenih 130 000 tona smeća zbrinulo.

Saborska zastupnica

Narodne stranke - REFORMISTI

Natalija Martinčević